Նիկոլայ Մադոյան։ Այս անունը հռչակված է երաժշտական աշխարհում։ Նրա երաժշտացանկն ընդգրկում է գրեթե ամբողջ դասական և ժամանակակից ստեղծագործությունները։ Նիկոլայ Մադոյանը բազմաթիվ ամենահեղինակավոր միջազգային մրցույթներում շահել է գլխավոր մրցանակը։ Նրան համեմատել են բոլոր ժամանակների լավագույն ջութակահարների հետ։ Մյունխենի «Կուլտուրա» պարբերականը նրա անունը դրել է Մոցարտի կողքին, ասելով՝ մի հանճարը նվագում է մի ուրիշ հանճարի։ Իսկ 20-րդ դարի լավագույն ջութակահարներից մեկը՝ Իսահակ Ստերնը, նրան կոչել է զարմանահրաշ ադամանդ, որը շողում է անպատմելի գույներով։ Նիկոլայ Մադոյանի վերջին սխրանքը հայրենիքում էր։ Սպենդիարյանի անվան օպերայի և բալետի ակադեմիական թատրոնում նա մի երեկոյի ընթացքում անգիր նվագեց Պագանինիի բոլոր 6 ջութակի կոնցերտները՝ հավակնելով տեղ գտնել Գինեսի ռեկորդների գրքում։